**ELŐTERJESZTÉS**

A Képviselő-testület 2017. november 29-i ülésére

**Tárgy:** Miksici hulladéklerakó rekultivációját követő monitoring vizsgálatok

**Tisztelt Képviselő-testület!**

A Duna-Vértes Köze Regionális Hulladékgazdálkodási Társulás pályázati forrásból elvégeztette az ún. Miksici hulladéklerakó rekultivációját. A rekultivációs terv engedélyese a területileg illetékes Tokodaltáró Község Önkormányzata volt. A kivitelezést elnyert vállalkozó kötelezettségei közé tartozott, hogy a munkák befejezését követően egy évig az engedélyben előírt monitoring kutakból (talajvíz és gázok) mintavétel útján vizsgálatokat végezzen. Az utánkövetést és a vizsgálatokat 2024-ig kell évente két alkalommal elvégezni és a vizsgálati eredményt a hatóság részére megküldeni.

A Miksici hulladéklerakó eredetileg Dorog és vonzáskörzetéhez tartozó településekről fogadta évtizedeken keresztül a hulladékot 1992. évi bezárásáig.

A hatósági kötelezés egyedül Tokodaltáró önkormányzatát nevesíti a feladat elvégzésére, melynek éves bruttó költsége 2.152.650,-Ft.

A társulási ülésen elhangzott egyeztetés alapján több települési önkormányzat érintett a valamikori hulladéklerakó használatában. Ennek megfelelően merült fel települési lélekszám alapján a vizsgálatok költségeinek közös viselése. A települések lakosságszámához igazodó arányos költségviselés az előterjesztés mellékletét képezi. (2. sz. melléklet)

Kérem leírtak alapján az alábbi határozati javaslat elfogadását!

**Határozati javaslat:**

Kesztölc Község Önkormányzat Képviselő-testülete felhatalmazza Vöröskői István polgármestert, hogy a Dorogi Többcélú Kistérségi Társulás tagjaként a rekultivált tokodaltárói Miksici hulladéklerakóban létesített monitoring kutak mintavételének ellenőrző vizsgálatához az utánkövetés ideje alatt a mellékletben szereplő Kesztölcre eső költségeket a társulás számlájára befizesse.

Kesztölc, 2017. november 21.

Vöröskői István sk.